ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3126/97 υποβολή: Gerardo Fernαndez-Albor (PPE) προς την Επιτροπή (13 Οκτωβρίου 1997)

Θέμα: Προώθηση των ανταλλαγών νέων μεταξύ επιχειρήσεων

Οι ανταλλαγές νέων έχουν σημειώσει σημαντική ανάπτυξη τα τελευταία χρόνια, προσφέροντας έτσι την ευκαιρία στους νέους της Ευρώπης να έρθουν σε επαφή με την πραγματικότητα άλλων χωρών.

Ωστόσο, ένας τομέας όπου δεν φαίνεται να έχει σημειωθεί ανάλογη ανάπτυξη είναι εκείνος των ανταλλαγών νέων μεταξύ επιχειρήσεων των διαφόρων χωρών, πράγμα που θα επέτρεπε στους νέους να ανταλλάσουν, για ένα χρονικό διάστημα, τη συνήθη θέση εργασίας τους με μιά ανάλογη θέση σε άλλο κράτος μέλος, εμπειρία που θα απέβαινε προς αμοιβαίο όφελος των νέων.

Μπορεί να μας αναφέρει η Επιτροπή ποιά είναι η συγκεντρωθείσα πείρα επί του προκειμένου και ποιά προγράμματα και πρωτοβουλίες προτίθεται να θέσει σε εφαρμογή για να προωθηθούν οι ανταλλαγές θέσεων εργασίας μεταξύ των νέων, ώστε να τους δοθεί η ευκαιρία να γνωρίσουν άλλες χώρες και να αποκτήσουν άλλες επαγγελματικές εμπειρίες, λαμβάνοντας επίσης υπόψη ότι θα απαιτηθεί προς τούτο συντονισμός των σχετικών νομικών διατάξεων;

Απάντηση της κας Cresson εξ ονόματος της Επιτροπής (25 Νοεμβρίου 1997)

Η Επιτροπή, στο πλαίσιο του προγράμματος Leonardo da Vinci, διοργανώνει διαφόρων μορφών τοποθετήσεις και ανταλλαγές στον τομέα της επαγγελματικής κατάρτισης για τους νέους σε ολόκληρη την Ευρώπη.

Από την έναρξη του προγράμματος το 1995 μέχρι σήμερα, περισσότεροι από 15.200 εργαζόμενοι νέοι επωφελήθηκαν από τοποθετήσεις σε επιχειρήσεις ή σε οργανισμούς κατάρτισης στις διάφορες συμμετέχουσες χώρες, ενώ περίπου 32.000 νέοι που βρίσκονται σε αρχική κατάρτιση πραγματοποίησαν περιόδους άσκησης, πολλές φορές σε επιχειρήσεις, και περίπου 6.400 εκπαιδευτές συμμετείχαν σε ανταλλαγές στο εσωτερικό της Κοινότητας.

Επιπλέον, από το 1995 μέχρι σήμερα δόθηκε η ευκαιρία σε 22.600 περίπου σπουδαστές ή πτυχιούχους τριτοβάθμιας εκπαίδευσης να πραγματοποιήσουν περιόδους άσκησης σε επιχειρήσεις στις διάφορες χώρες που συμμετέχουν στο πρόγραμμα.

Ακόμη, η Επιτροπή ξεκίνησε έναν ευρύτατο διάλογο με τα κράτη μέλη αλλά και με τους εμπλεκόμενους οργανισμούς, σχετικά με τους τρόπους δράσης τους οποίους έχει επισημαίνει στο Πράσινο Βιβλίο της σχετικά με τα εμπόδια στη διακρατική κινητικότητα των νέων που βρίσκονται σε επαγγελματική εκπαίδευση ((Έγγρ. COM(96)462. )). Η Επιτροπή προτίθεται σήμερα να λάβει σειρά μέτρων τα οποία, σύμφωνα με τις αντιδράσεις που καταγράφηκαν, αναμένεται να ευνοήσουν την κινητικότητα των διαφόρων στοχευόμενων ομάδων του κοινού που εντοπίζονται στο Πράσινο Βιβλίο: των σπουδαστών, των μαθητευομένων, των εθελοντών και των ερευνητών. Το πρώτο από τα μέτρα αυτά θα μπορούσε να είναι η εκπόνηση σχεδίου για ένα κοινοτικό μέσο το οποίο θα αποσκοπεί στην προώθηση της διακρατικής κινητικότητας των ατόμων στο πλαίσιο των ευρωπαϊκών περιόδων εναλλασσόμενης κατάρτισης και μαθητείας.
ΓΡΑΠΤΗ ΕΡΩΤΗΣΗ E-3288/97 υποβολή: Edith Mόller (V) προς την Επιτροπή (20 Οκτωβρίου 1997)

Θέμα: Διαδικασία επιλογής για την πρόσληψη λογιστριών/λογιστών(ΕΥΡ/Β/105)

Η Επιτροπή ολοκλήρωσε πρόσφατα διαγωνισμό για την πρόσληψη λογιστριών/λογιστών (ΕUR/Β/105). Μπορεί η Επιτροπή να γνωστοποιήσει τον αριθμό των υποψηφίων που έλαβαν μέρος σε όλες τις φάσεις αυτής της διαδικασίας (γραπτές αιτήσεις, αριθμός υποψηφίων που έγιναν δεκτοί στις γραπτές και προφορικές εξετάσεις, κατάλογος επιτυχόντων) κατανεμημένων κατά εθνικότητα και φύλο;

Απάντηση του κ. Liikanen εξ ονόματος της Επιτροπής (27 Νοεμβρίου 1997)

Ο διαγωνισμός που αποτελεί το αντικείμενο της ερώτησης ολοκληρώθηκε τον Ιούνιο του 1997 και 148 υποψήφιοι ενεγράφησαν στον πίνακα επιτυχόντων.

Τα στοιχεία σχετικά με τα διάφορα στάδια του εν λόγω διαγωνισμού περιέχονται στον πίνακα που αποστέλλεται απευθείας στο αξιότιμο μέλος και στη Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-3101/97 υποβολή: Ben Fayot (PSE) προς την Επιτροπή (13 Οκτωβρίου 1997)

Θέμα: Διαπίστευση Ευρωπαίων δημοσιογράφων στους διάφορους τόπους εργασίας των θεσμικών οργάνων

Η διαπίστευση Ευρωπαίων δημοσιογράφων στους διάφορους τόπους εργασίας και τα διάφορα θεσμικά όργανα αποτελεί αντικείμενο λίαν αδιαφανών κανόνων.

Στο πλαίσιο αυτό, επί παραδείγματι, ένας δημοσιογράφος από το Λουξεμβούργο που είναι διαπιστευμένος στο Ευρωπαϊκό Κοινοβούλιο, τούτο δε στους τρείς τόπους εργασίας, δεν μπορεί να επικαλεσθεί την εν λόγω διαπίστευση για να εισχωρήσει στην Επιτροπή, στις Βρυξέλλες, ενώ ένας δημοσιογράφος που είναι διαπιστευμένος στην Επιτροπή (στις Βρυξέλλες) μπορεί κάλλιστα να έχει πρόσβαση στους χώρους του Κοινοβουλίου στο Στρασβούργο και τις Βρυξέλλες.

Επίσης, η διαπίστευση στο Κοινοβούλιο δεν ισχύει για τις συνεδριάσεις του Συμβουλίου, ενώ η διαπίστευση για την Επιτροπή συνεπάγεται το δικαίωμα πρόσβασης στις συνεδριάσεις του Συμβουλίου, τόσο στις Βρυξέλλες όσο και στο Λουξεμβούργο.

Δεν θα ήταν σκόπιμο, χάριν μιας διαφανούς και αποτελεσματικής πολιτικής της πληροφόρησης, να καθιερωθεί μια ενιαία διαπίστευση του Τύπου για όλα τα θεσμικά όργανα της Ευρωπαϊκής Ένωσης;

Απάντηση του κ. Santer εξ ονόματος της Επιτροπής (10 Νοεμβρίου 1997)

Όλοι οι κανόνες που διέπουν τη διαπίστευση των δημοσιογράφων στην Επιτροπή παρουσιάζονται λεπτομερώς στον «πρακτικό οδηγό για δημοσιογράφους» που έχει εκδώσει η Επιτροπή, και του οποίου αντίγραφο διαβιβάζεται απευθείας στο αξιότιμο μέλος και στη Γενική Γραμματεία του Κοινοβουλίου. Ιδιαίτερα, πρέπει να υπογραμμιστεί ότι η διαπίστευση είναι μία καθαρά πρακτικής φύσεως διάταξη που παρέχει δικαίωμα διέλευσης στους δημοσιογράφους εκείνους οι οποίοι, για το γεγονός ότι είναι ανταποκριτές των εφημερίδων/περιοδικών τους στις Βρυξέλλες, επισκέπτονται τακτικά, ή ακόμη και καθημερινά, την αίθουσα Τύπου της Επιτροπής. Η διαπίστευση αυτή παρέχει επίσης πρόσβαση στο Συμβούλιο και στο Κοινοβούλιο. Εκτός από αυτή την κοινή στα τρία όργανα διαπίστευση, το Συμβούλιο και το Κοινοβούλιο εφαρμόζουν τους δικούς τους κανόνες. Τέλος, επισημαίνεται ότι η διαπίστευση σε καμία περίπτωση δεν μπορεί να χρησιμεύσει ως απόδειξη επαγγελματικών προσόντων και ότι κάθε δημοσιογράφος έχει πρόσβαση στην αίθουσα Τύπου της Επιτροπής με απλή επίδειξη του εθνικού δημοσιογραφικού δελτίου ταυτότητας.
ΓΡΑΠΤΗ ΕΡΩΤΗΣΗ E-2658/97 υποβολή: Patricia McKenna (V) προς την Επιτροπή (1η Σεπτεμβρίου 1997)

Θέμα: Σχέσεις μεταξύ ΣΕΒ και ασθένειας Creutzfeldt-Jakob (CJD)

Την 1η Ιουλίου 1997 η βρετανική Συμβουλευτική Επιτροπή για την Σπογγώδη Εγκεφαλοπάθεια (SΕΑC) δημοσίευσε έγγραφο με τίτλο « Έρευνα της σχέσης μεταξύ ΣΕΒ και CJD»

Το έγγραφο διαπίστωνε ότι δεν υφίστανται αποδείξεις για να καταρριφθεί ο ισχυρισμός ότι υπάρχει σχέση μεταξύ ΒSΕ και CJD. Επίσης όμως ανέφερε ότι οι μέχρι σήμερα επιστημονικές αποδείξεις είναι ανεπαρκείς προκειμένου να υποστηριχθούν η ύπαρξη αιτιώδους σχέσης μεταξύ των δύο ασθενειών.

Έχει μελετήσει η Επιτροπή το έγγραφο της SΕΑC και, εάν ναί, είναι ικανοποιημένη με την επιστημονική μεθοδολογία που ακολουθήθηκε κατά την εκπόνησή του;

Θα μπορούσε η Επιτροπή να γνωστοποιήσει τις λεπτομέρειες της δικής τους έρευνας σχετικά με τις σχέσεις μεταξύ των δύο ασθενειών καθώς και λεπτομέρειες για την πρόοδο που έχει επιτευχθεί μέχρι σήμερα;

Απάντηση της κας Cresson εξ ονόματος της Επιτροπής (24 Οκτωβρίου 1997)

Η Επιτροπή είναι ενήμερη για το έγγραφο «έρευνα για τους δεσμούς μεταξύ της βόειας σπογγώδους εγκεφαλοπάθειας (BSE) και της νέας παραλλαγής της νόσου των Creutzfeld-Jakob (nvCJD)», που συνέταξε η συμβουλευτική επιτροπή του Ηνωμένου Βασιλείου για την σπογγώδη εγκεφαλοπάθεια (SEAC), με ημερομηνία 1η Ιουλίου 1997. Το εν λόγω έγγραφο, το οποίο δημοσιοποιήθηκε την 1η Ιουλίου 1997, συμπεραίνει ότι, ενώ οι υπάρχουσες ενδείξεις υποδηλώνουν την ύπαρξη δεσμού μεταξύ της BSE και της nvCJD, αυτές δεν ήταν επαρκείς για να στοιχειοθετήσουν επιστημονικά μία σχέση αιτίου - αιτιατού. Η χρησιμοποιηθείσα επιστημονική μεθοδολογία ήταν σύγχρονη και σύμφωνη με τα αποτελέσματα που έχουν ληφθεί στα σχετικά ερευνητικά έργα της Κοινότητας.

Εντούτοις, 4 προσφάτως δημοσιευθέντα άρθρα (25 Σεπτεμβρίου 1997, The Lancet 7 2 Οκτωβρίου 1997, Nature), προσκομίζουν νέα στοιχεία για την σχέση μεταξύ BSE και nvCJD. Τα πρώτα δύο περιλαμβάνουν, για πρώτη φορά, πλήρη περιγραφή των κλινικών και ψυχιατρικών χαρακτηριστικών των πρώτων 14 κρουσμάτων nvCJD που ανακαλύφθηκαν στο Ηνωμένο Βασίλειο. Τα δύο άλλα καταδεικνύουν ότι το ίδιο στέλεχος που προκαλεί την BSE ευθύνεται για την εμφάνιση της nvCJD.

Σε κοινοτικό επίπεδο, η έρευνα για τις BSE και CJD θα συνεχιστεί στο πλαίσιο του σχεδίου δράσεως της Επιτροπής για τις μεταδοτικές σπογγώδεις εγκεφαλοπάθειες (TSE) που πλήττουν τον άνθρωπο και τα ζώα, και το οποίο υιοθετήθηκε στις 13 Νοεμβρίου 1996. Το εν λόγω σχέδιο δράσεως αποβλέπει στην διαμόρφωση μιας συνολικής προσέγγισης όσον αφορά την έρευνα στον τομέα αυτόν, καλύπτοντας πλευρές που ξεκινούν από την επιδημιολογία και καταλήγουν στην εκτίμηση της επικινδυνότητας, από την αναζήτηση διαγνωστικών μέσων ή θεραπευτικών προσεγγίσεων μέχρι την ταυτοποίηση του λοιμογόνου παράγοντα.

Έχουν ήδη δημοσιευθεί δύο ειδικές προσκλήσεις υποβολής προτάσεων. Η επιλογή των έργων εναπόκειται στην επίσημη έγκριση της διαδικασίας συμβιβασμού για το χρηματοδοτικό συμπλήρωμα του τέταρτου προγράμματος πλαισίου.

Η κοινοτικά στηριζόμενη έρευνα θα συμβάλει στην πλήρη κατανόηση των μηχανισμών που εμπλέκονται στην ανάπτυξη της nvCJD.
ΓΡΑΠΤΗ ΕΡΩΤΗΣΗ E-3157/97 υποβολή: Esko Seppδnen (GUE/NGL) προς την Επιτροπή (13 Οκτωβρίου 1997)

Θέμα: Νομική βάση και θέσεις Β3-4103 και Β3-4104 του Προϋπολογισμού

Στο σχέδιο προϋπολογισμού για το προσεχές έτος 1998 δεν προτείνονται πιστώσεις για τις θέσεις Β3-4103 και Β3-4104 του Προϋπολογισμού, δηλαδή για την καταπολέμηση της φτώχειας και τη χρηματοδότηση δράσεων υπέρ των ηλικιωμένων ατόμων.

Ποιά μέτρα προτίθεται να λάβει η Επιτροπή προκειμένου να διασφαλισθεί νομική βάση για τις εν λόγω θέσεις του Προϋπολογισμού;

Απάντηση του κ. Flynn εξ ονόματος της Επιτροπής (28 Νοεμβρίου 1997)

Η Επιτροπή αναμένει με μεγάλο ενδιαφέρον τις αποφάσεις του Ευρωπαϊκού Δικαστηρίου στις εκκρεμείς υποθέσεις (C-106/96, C-239/96 και C-240/96) που αφορούν την αρμοδιότητα της Κοινότητας να ενεργεί στον τομέα των ηλικιωμένων ατόμων και του κοινωνικού αποκλεισμού απουσία νομοθετικής ρύθμισης. Η υπόθεση C-106/96 εκδικάστηκε στις 4.11.1997.

Η Ευρωπαϊκή Επιτροπή διερευνά όλες τις δυνατότητες που προσφέρει η νέα συνθήκη του Άμστερνταμ, αφού τεθεί σε ισχύ κατόπιν επικύρωσης από τα 15 κράτη μέλη, με σκοπό τη συνέχιση της δράσης της στον τομέα των ηλικιωμένων ατόμων και της καταπολέμησης του κοινωνικού αποκλεισμού.
ΓΡΑΠΤΗ ΕΡΩΤΗΣΗ E-3414/97 υποβολή: Hiltrud Breyer (V) προς την Επιτροπή (28 Οκτωβρίου 1997)

Θέμα: Παγκόσμιο εμπόριο και προστασία των ζώων

Η Ευρωπαϊκή Επιτροπή έχει επισημάνει επανειλημμένως ότι μια διαιτησία του ΠΟΕ δεν θα επέφερε καμία αποσαφήνιση η οποία θα ήταν υπέρ των ευρωπαϊκών διατάξεων που αφορούν την προστασία των ζώων. Η απόφαση για τις ορμόνες φαίνεται ότι επιβεβαιώνει την άποψη αυτή.

1. Τι θα συμβεί περαιτέρω σε περίπτωση που εφαρμόζεται η εν λόγω απόφαση; Πώς μπορεί να αποφευχθεί η σταδιακή αποδυνάμωση των διατάξεων που αφορούν την προστασία των ζώων στην ΕΕ;

2. Υπάρχουν σε άλλες περιπτώσεις περισσότερες προοπτικές για επιτυχία ή πρέπει τώρα λογικώς να υπολογίζουμε σε νέες διαπραγματεύσεις, νέα ερμηνεία ή ακόμη και τροποποίηση των διατάξεων του ΠΟΕ;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-3414/97, E-3415/97, E-3417/97 και E-3418/97 (24 Νοεμβρίου 1997)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-2569/94 της κας Oddy ((ΕΕ C 145 της 12.6.1995. )).
ΓΡΑΠΤΗ ΕΡΩΤΗΣΗ E-3156/97 υποβολή: Esko Seppδnen (GUE/NGL) προς την Επιτροπή (13 Οκτωβρίου 1997)

Θέμα: Ανεπάρκεια των περιβαλλοντικών προτύπων της ΕΕ και κατάληξη των προερχομένων από τα κτίρια της ΕΕ λυμάτων που δεν έχουν υποστεί επεξεργασία

Τα περιβαλλοντικά πρότυπα της ΕΕ παρουσιάζουν ελλείψεις. Λόγος χάρη, είναι εντελώς αδιανόητο ότι τα λύματα της πόλης των Βρυξελλών αποβάλλονται, χωρίς να έχουν προηγουμένως υποστεί επεξεργασία, ελεύθερα στο ποτάμι, και, μέσω αυτού, στη θάλασσα.

Έχει ενημερωθεί η Επιτροπή για τα προβλήματα αυτού του τύπου, και εκπονεί δράσεις για τον περιορισμό, μεταξύ άλλων, της ρύπανσης της Βορείου Θαλάσσης από λύματα που προέρχονται από τα κτίρια της ΕΕ;

Απάντηση της κας Bjerregaard εξ ονόματος της Επιτροπής (13 Νοεμβρίου 1997)

Η οδηγία 91/271/ΕΟΚ της 21ης Μαΐου 1991 περί της επεξεργασίας των αστικών λυμάτων ((ΕΕ L της 30.5.1991. )) υποχρεώνει τα κράτη μέλη να εγκαταστήσουν σύστημα συλλογής και επεξεργασίας των αστικών λυμάτων σε όλα τα πολεοδομικά συγκροτήματα άνω των 2.000 ισοδύναμων κατοίκων (οισοδύναμος-κάτοικος αποτελεί μονάδα μετρήσεως που χρησιμοποιείται κατά κόρον για την ποσοτικοποίηση της ρύπανσης των λυμάτων 7 αντιστοιχεί στα οργανικά απόβλητα ενός ατόμου για μία ημέρα). Η καταληκτική ημερομηνία εγκατάστασης των εν λόγω εξοπλισμών είναι η 31η Δεκεμβρίου 1998, η 31η Δεκεμβρίου 2000 ή η 31 Δεκεμβρίου 2005, ανάλογα με το μέγεθος του πολεοδομικού συγκροτήματος και της ευαισθησίας του υδάτινου περιβάλλοντος στο οποίο απορρίπτονται τα λύματα μετά την επεξεργασία.

Όσον αφορά την περιφέρεια Βρυξελλών, οι βελγικές αρχές χαρακτήρισαν το ποτάμι la Senne στο οποίο απορρίπτονται τα αστικά λύματα της περιφέρειας, ευαίσθητη, κατά την έννοια της οδηγίας, ζώνη. Αυτό σημαίνει ότι τα εν λόγω λύματα οφείλουν να αποτελέσουν αντικείμενο, το αργότερο μέχρι τις 31 Δεκεμβρίου 1998, δευτεροβάθμιας επεξεργασίας (δηλ. βιολογικής), καθώς και συμπληρωματικής επεξεργασίας του αζώτου και του φωσφόρου, πριν από την απόρριψή τους στο ποτάμι la Senne.

Προγραμματίζονται δύο σταθμοί καθαρισμού, βορείως και νοτίως των Βρυξελλών, προκειμένου να ικανοποιηθούν οι προαναφερθείσες απαιτήσεις της οδηγίας 91/271/ΕΟΚ.

Υπό την ιδιότητά της ως θεματοφύλακα της συνθήκης, η Επιτροπή μεριμνά για την εμπράγματη εφαρμογή της κοινοτικής νομοθεσίας στον εν λόγω τομέα, τόσο στις Βρυξέλλες όσο και σε όλα τα εμπλεκόμενα πολεοδομικά συγκροτήματα της Κοινότητας.
ΓΡΑΠΤΗ ΕΡΩΤΗΣΗ E-3317/97 υποβολή: Μιχαήλ Παπαγιαννάκης (GUE/NGL) προς την Επιτροπή (20 Οκτωβρίου 1997)

Θέμα: Διαχείριση μεταχειρισμένων καταλυτών

Πέρασαν αρκετά χρόνια από τότε που η Ελλάδα αποφάσισε να ενισχύσει τη χρήση αυτοκινήτων με καταλύτες και ήδη κυκλοφορούν στη χώρα εκατοντάδες χιλιάδες από αυτά. Ήδη για πολλά από αυτά έχει έλθει λογικά ο χρόνος για την αλλαγή του καταλύτη τους. Σύμφωνα με απάντηση της Επιτροπής σε προηγούμενη σχετική ερώτησή μου (1808/96) ((EE C 385 της 19.12.1996, σελ. 41. )) «... βρίσκεται υπό εκπόνηση πρόταση σχετικά με τα προς απόσυρση οχήματα,... αλλά δεν έχουν ακόμη ολοκληρωθεί οι σχετικές με την πρόταση προπαρασκευαστικές εργασίες».

Ερωτάται η Επιτροπή εάν, ένα χρόνο μετά την προαναφερθείσα απάντησή της, έχουν ολοκληρωθεί οι σχετικές με την πρόταση προς απόσυρση οχημάτων προπαρασκευαστικές εργασίες, εάν οι καταλύτες που αφαιρούνται από τα προς απόσυρση οχήματα συνεπάγονται κινδύνους για το περιβάλλον και τη δημόσια υγεία, και εάν σήμερα έχει πληροφορίες για το πως διαχειρίζεται η Ελλάδα τους μεταχειρισμένους καταλύτες αυτοκινήτων;

Απάντησης της κας Bjerregaard εξ ονόματος της Επιτροπής (1η Δεκεμβρίου 1997)

Οι προπαρασκευαστικές εργασίες που αναφέρονται στην απάντηση της Επιτροπής προς τη γραπτή ερώτηση 1808/96 του κυρίου Παπαγιαννάκη έχουν ολοκληρωθεί, στις 9 δε Ιουλίου 1997 ((COM(97)358 τελικό. )) εγκρίθηκε από την Επιτροπή πρόταση οδηγίας για τα οχήματα στο τέλος του κύκλου ζωής τους. Η πρόταση αυτή περιέχει μέτρα στο πεδίο της πρόληψης αποβλήτων από οχήματα τέλους του κύκλου ζωής τους, τη συγκέντρωση τέτοιων οχημάτων, την επεξεργασία, ανακύκλωση και ανάκτησή τους, καθώς και την παρακολούθηση και πληροφόρηση. Ειδικότερα, με την οδηγία τάσσονται ποσοτικοποιημένοι στόχοι για την επαναχρησιμοποίηση, ανακύκλωση και ανάκτηση οχημάτων στο τέλος του κύκλου ζωής τους.

Λόγω της δυνητικής απειλής που αντιπροσωπεύουν οι χρησιμοποιημένοι καταλυτικοί μετατροπείς για το περιβάλλον και τη δημόσια υγεία, η πρόταση επιβάλλει στα κράτη μέλη την υποχρέωση να διασφαλίζουν ότι τα οχήματα γυμνώνονται πριν από οποιαδήποτε περαιτέρω επεξεργασία. Η ενέργεια αυτή περιλαμβάνει την ασφαλή για το περιβάλλον αφαίρεση και αποθήκευση καταλυτικών μετατροπέων με σκοπό την ανακύκλωσή τους. Η πρόταση δεν περιέχει συγκεκριμένη υποχρέωση ανακύκλωσης για τους καταλυτικούς μετατροπείς, αλλά καθορίζει απαιτήσεις ανάκτησης και ανακύκλωσης για ολόκληρο το όχημα. Συγκεκριμένα, επιβάλλει στα κράτη μέλη να διασφαλίζουν ότι έως το έτος 2005 ποσοστό 85 % του βάρους του οχήματος θα επαναχρησιμοποιείται ή ανακτάται (ποσοστό 95 % για το έτος 2015) και ότι ποσοστό 80 % θα επαναχρησιμοποιείται ή ανακυκλούται (ποσοστό 85 % για το έτος 2015).

Επί του παρόντος, η Επιτροπή δεν διαθέτει τυχόν πληροφορίες που να αφορούν τη διάθεση χρησιμοποιημένων καταλυτικών μετατροπέων στην Ελλάδα.
ΓΡΑΠΤΗ ΕΡΩΤΗΣΗ E-3053/97 υποβολή: Amedeo Amadeo (NI) προς την Επιτροπή (2 Οκτωβρίου 1997)

Θέμα: Πράσινη Βίβλος για τις δημόσιες συμβάσεις

Η ερώτηση αφορά την «Πράσινη Βίβλο - Δημόσιες Συμβάσεις στην Ευρωπαϊκή Ένωση: κατευθύνσεις και προβληματισμοί για το μέλλον» (έγγρ. COM(96) 0583 τελικό):

Τονίζοντας τη σημασία της αυξημένης συμμετοχής των ΜΜΕ στον τομέα των δημοσίων συμβάσεων στην Ευρώπη, ζητούμε, πέραν από τη μείωση των κατωτέρων ορίων, την εφαρμογή ειδικών συνοδευτικών μέτρων. Επίσης, ζητούμε να εισαγάγουν οι αρχές της ΕΕ που εξετάζουν τις προσφορές ρυθμίσεις για την ενθάρρυνση της συμμετοχής των ΜΜΕ στους μειοδοτικούς διαγωνισμούς δημοσίων συμβάσεων.

Απάντηση του κ. Monti εξ ονόματος της Επιτροπής (19 Νοεμβρίου 1997)

Το αξιότιμο μέλος του Ευρωπαϊκού Κοινοβουλίου θεωρεί ότι η Επιτροπή θα πρέπει να προωθήσει σε συνεργασία με τις αναθέτουσες αρχές την έγκριση μέτρων ώστε να ενθαρρυνθεί η συμμετοχή μικρών και μεσαίων επιχειρήσεων (ΜΜΕ) στις δημόσιες συμβάσεις.

Μετά την έγκριση του πράσινου βιβλίου της Επιτροπής για τις δημόσιες συμβάσεις στις 27 Νοεμβρίου 1996, ξεκίνησε διάλογος με όλα τα ενδιαφερόμενα μέρη για όλες τις πλευρές της ευρωπαϊκής πολιτικής δημοσίων συμβάσεων. Πολλές συνεισφορές επιμένουν στην ανάγκη έγκρισης μέτρων για τη διευκόλυνση της συμμετοχής των ΜΜΕ στις δημόσιες συμβάσεις. Η επίσημη θέση του Ευρωπαϊκού Κοινοβουλίου για το πράσινο βιβλίο δεν έχει ακόμη εγκριθεί. Μετά την έγκρισή της, θα ολοκληρωθεί το στάδιο διαβουλεύσεων και η Επιτροπή θα εγκρίνει ανακοίνωση σχετικά με την πολιτική δημοσίων συμβάσεων. Στην ανακοίνωση αυτή, η Επιτροπή θα πάρει θέση ως προς τα κυριότερα θέματα που θα προκύψουν από τις σχετικές διαβουλεύσεις.

Η πλειονότητα των συνεισφορών θεωρεί ότι θα πρέπει να ληφθούν μέτρα για την ενθάρρυνση της συμμετοχής των ΜΜΕ στους τομείς της εκπαίδευσης και της πληροφόρησης. Η Επιτροπή συμφωνεί ότι η προετοιμασία εστιασμένων προγραμμάτων εκπαίδευσης ή η κυκλοφορία απλών και σαφών οδηγών μπορεί να μειώσει τα μειονεκτήματα των ΜΜΕ ως προς τις δημόσιες συμβάσεις. Το σχέδιο της Επιτροπής για την ηλεκτρονική υποβολή προσφορών, SIMAP, αποτελεί επίσης ένα σημαντικό βήμα υπέρ των ΜΜΕ δεδομένου ότι η πρόσβαση σε πληροφορίες για τη δυνατότητα σύναψης συμβάσεων αποτελεί σημαντικότερο πρόβλημα για τις ΜΜΕ λόγω των περιορισμένων πόρων τους. Φυσικά τέτοιες δραστηριότητες υποστήριξης με τη συμμετοχή της Επιτροπής συνεπάγονται την ύπαρξη κατάλληλων χρηματοδοτικών πόρων.

Ως προς τα σχετικά κατώτατα όρια οι περισσότερες συνεισφορές δέχονται την άποψη της Επιτροπής για το σημείο εκκίνησης και θεωρούν ότι τα σχετικά κατώτατα όρια δεν πρέπει να μεταβληθούν.
ΓΡΑΠΤΗ ΕΡΩΤΗΣΗ E-3331/97 υποβολή: Thomas Mann (PPE) προς την Επιτροπή (22 Οκτωβρίου 1997)

Θέμα: Δυνατότητα εφαρμογής των μέτρων της Ευρωπαϊκής Ένωσης σε δημοτικό επίπεδο

Αναφορικά με τα μέτρα της Ευρωπαϊκής Ένωσης προς όφελος των ηλικιωμένων, ορισμένοι δήμοι από την εκλογική μου περιφέρεια, έχουν επικρίνει επανειλημμένως τα προγράμματα στήριξης της Ευρωπαϊκής Ένωσης, επειδή αυτά γνωστοποιούνται καθυστερημένα και με σύντομη προθεσμία υποβολής δικαιολογητικών. Γι' αυτό το λόγο διατυπώνεται συχνά η κατηγορία, ότι υπάρχουν στην Ευρώπη προγράμματα-άλλοθι.

Η συγκέντρωση των λεπτομερών δικαιολογητικών εγγράφων είναι εξαιρετικά δύσκολη για τους αιτούντες. Επιπλέον, πρέπει να προστεθεί το χρονικό διάστημα για την ψήφιση αντίστοιχων αποφάσεων από τα δημοτικά συμβούλια, τα οποία αδυνατούν να τηρούν τις επισπευσόμενες από την Επιτροπή προθεσμίες, λόγω υπάρξεως νομικά δεσμευτικών διαδικασιών.

Απευθύνω γι' αυτό το λόγο, τις ακόλουθες ερωτήσεις στην Επιτροπή:

1. Πώς ενημερώνονται οι κοινότητες σχετικά με την ύπαρξη αντίστοιχων προγραμμάτων στήριξης και πώς σκέφτεται η Επιτροπή να βελτιώσει τη συχνά ανεπαρκή ροή των πληροφοριών;

2. Γιατί είναι τόσο σύντομη η προθεσμία υποβολής δικαιολογητικών για τέτοιου είδους προγράμματα;

3. Ποιά δυνατότητα υπάρχει κατά την άποψη της Επιτροπής, ώστε να παραταθεί με τον ενδεδειγμένο τρόπο η προθεσμία υποβολής δικαιολογητικών;

Απάντηση του κ. Flynn εκ μέρους της Επιτροπής (27 Νοεμβρίου 1997)

1. Οι οδηγίες για την υποβολή δικαιολογητικών σχετικά με τη γραμμή του προϋπολογισμού Β3-4104, «Μέτρα για την υποστήριξη των ηλικιωμένων», έχουν διανεμηθεί στα αρμόδια υπουργεία όλων των κρατών μελών καθώς και στις κυριότερες ευρωπαϊκές μη κυβερνητικές οργανώσεις που εργάζονται προς όφελος των ηλικιωμένων. Έχει διανεμηθεί επίσης ένας σημαντικός αριθμός οδηγιών για την υποβολή δικαιολογητικών ύστερα από σχετικές αιτήσεις προς την Επιτροπή. Παρ' όλα αυτά, η Επιτροπή θα εξετάσει τη δυνατότητα βελτίωσης στο μέλλον της διάδοσης πληροφοριών σχετικά με τη δυνατότητα χρηματοδότησης και τις προϋποθέσεις που απαιτούνται γι' αυτήν.

2. Το Ηνωμένο Βασίλειο προσέβαλε ενώπιον του Ευρωπαϊκού Δικαστηρίου τη νομιμότητα των δαπανών της Επιτροπής για το έτος 1996, στα πλαίσια της γραμμής του προϋπολογισμού «Μέτρα για την υποστήριξη των ηλικιωμένων». Το Ευρωπαϊκό Δικαστήριο επέβαλε στην Επιτροπή τη διακοπή όλων των πληρωμών από αυτήν τη γραμμή του προϋπολογισμού έως ότου εκδοθεί η τελική απόφαση. Η καταγγελία εκ μέρους του Ηνωμένου Βασιλείου απαιτεί την αξιολόγηση της λειτουργικότητας της γραμμής του προϋπολογισμού για το 1997. Κατόπιν τούτου, η έκδοση αυτών των οδηγιών δεν μπορούσε να γίνει νωρίτερα.

3. Η Επιτροπή εξετάζει όλες τις αιτήσεις που έχουν υποβληθεί για παράταση των προθεσμιών. Βέβαια, προκειμένου να εξασφαλιστεί η ίση μεταχείριση όλων των αιτούντων, γενική αρχή είναι να ισχύει για όλους η ίδια προθεσμία.
ΓΡΑΠΤΗ ΕΡΩΤΗΣΗ E-3821/97 υποβολή: Roberto Mezzaroma (UPE) προς την Επιτροπή (28 Νοεμβρίου 1997)

Θέμα: Σουηδία

Είναι αλήθεια ότι στη Σουηδία, κατά τα μέσα του τρέχοντος αιώνος, χιλιάδες γυναίκες «κατώτερης φυλής» υποβάλλονταν σε στείρωση σύμφωνα με πληροφορίες που δημοσιεύονται σε διάφορες ημερήσιες εφημερίδες του ευρωπαϊκού Τύπου όπως είναι η εφημερίδα Messaggero της 26ης Αυγούστου 1997 και η Dogens Nyheter;

Απάντηση του κ. Santer εξ ονόματος της Επιτροπής (17 Δεκεμβρίου 1997)

Η Επιτροπή υπενθυμίζει ότι δε συνηθίζει να λαμβάνει θέση σχετικά με άρθρα που δημοσιεύονται στον τύπο.